ไทยพาณิชย์ยันไม่ลดค่าต๋ง
ไทยพาณิชย์โต้ทีดีอาร์ไอควรมองภาพรวมก่อนชงรื้อค่าธรรมเนียมATM
16 ก.พ. 2553

ไทยพาณิชย์โต้ทีดีอาร์ไอควรมองภาพรวมก่อนชงรื้อค่าธรรมเนียมATM
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์  หรือ SCB กล่าวถึงกรณีที่สถาบันวิจัยเพื่อการพัฒนาประเทศไทย (ทีดีอาร์ไอ) จะเสนอให้ธนาคารแห่งประเทศไทย(ธปท.) ทำการปรับโครงสร้างค่าธรรมเนียม โดยการคิดเป็นอัตราใหม่ ยอมรับว่าทีดีอาร์ไอไม่ได้มองภาพรวมทั้งหมดแต่เป็นเพียงการมองด้านเดียวว่าลูกค้าต้องเสียค่าใช้จ่ายในการทำธุรกรรม โดยปัจจุบันต้นทุนในการดูแลธุรกรรมผ่านตู้ ATM เป็นธุรกรรมที่แพงมากมีต้นทุนสูง ทั้งค่าเครื่อง ค่าชุมสาย ค่าพนักงานเติมเงิน รวมทั้งเงินที่จมอยู่ในตู้ธนาคาร ซึ่งต้องเสียดอกเบี้ยด้วย
นางกรรณิกากล่าวว่า ค่าธรรมเนียมปัจจุบันจึงไม่ได้แพงเมื่อเทียบกับต้นทุนที่ธนาคารต้องเสียไปนอกจากนี้ ในการทำธุรกรรมผ่าน ATM ของต่างประเทศ เพียงการเบิกถอนเงินหรือเช็คยอดเงินก็ต้องชำระค่าบริการประมาณ 2เหรียญสหรัฐ ซึ่งธนาคารพาณิชย์ไทยไม่ได้เรียกเก็บในส่วนดังกล่าวแม้ว่าจำนวนมากกว่า 90% ของลูกค้าผู้ใช้บริการจะมาเบิกเงินและถามยอดเงินเป็นหลัก
อีกทั้งเครื่องฝากเงินที่ประจำอยู่ตามแต่ละสาขาหรือตั้งอยู่ในบริเวณที่ให้บริการต่างๆนั้น ธนาคารต้องมีต้นทุนประมาณ 1,000 บาทต่อครั้งเมื่อลูกค้านำเงินมาฝาก ซึ่งถือเป็นต้นทุนที่ธนาคารต้องแบกรับไว้ อย่างไรก็ตามแม้ว่าตัวเลขรายได้ค่าธรรมเนียมของธนาคารจะสูงขึ้นในทุกปี แต่ขอชี้แจงว่านั่นเป็นเพียงตัวเลขรายได้ที่ยังไม่ได้ลบต้นทุน
"ดิฉันว่า เขาไม่มองภาพทั้งหมด ATM เป็นธุรกรรมที่แพงมาก เราต้องซื้อเครื่อง จ่ายค่าเช่า ค่าชุมสาย ค่าเติมเงิน ค่าพนักงาน เพราะฉะนั้นต้องดูให้รอบด้านอย่าดูจุดใดจุดหนึ่งเราแทบไม่ได้อะไรเลย เพราะเราส่งเสริมการทำธุรกรรมอิเล็กทรอนิกส์เพื่อให้ลูกค้าสามารถใช้งานได้ตลอดเวลา เมืองนอกแค่กดตังค์ก็เสียเงินแล้ว หรือจะให้แบงก์ไทยทำแบบนั้นบ้าง' นางกรรณิกา กล่าว
สำหรับการแข่งขันในเรื่องค่าธรรมเนียมการทำธุรกรรมของแต่ละธนาคาร จากกรณีล่าสุดที่มีธนาคารแห่งหนึ่งสามารถใช้บริการกด ATM ได้ทุกเครื่องโดยไม่เก็บค่าทำธุรกรรมว่า ไม่ได้มองว่าเป็นการทำสงครามค่าธรรมเนียม เนื่องจากยุทธศาสตร์ของแต่ละธนาคารต่างกัน อีกทั้งการลงทุนในตู้ ATM แต่ละเครื่องสูงมาก ดังนั้นหากธนาคารใดประเมินแล้วว่ามีการทำธุรกรรมไม่สูงนักการที่มาใช้เครื่องของธนาคารอื่นอาจจะเป็นต้นทุนที่ถูกกว่า 
อย่างไรก็ตามธนาคารจะไม่ปรับเปลี่ยนค่าธรรมเนียมการใช้ธุรกรรมข้ามธนาคาร เนื่องจากเป็นข้อตกลงที่ได้กำหนดไว้ล่วงหน้าแล้ว